EXPUNERE DE MOTIVE

CONTEXTUL PROPUNERII

- Motivele și obiectivele propunerii

În conformitate cu Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (PCP), PCP are scopul de a garanta exploatarea resurselor acvatice vii în condiții economice, ecologice și sociale sustenabile. Un instrument important pentru realizarea acestor obiective îl constituie stabilirea anuală a posibilităților de pescuit sub forma capturilor totale admisibile (TAC), a cotelor și a limitelor efortului de pescuit.

Obiectivul prezentei propuneri este de a stabili, pentru 2012, posibilitățile de pescuit ale statelor membre pentru cele mai importante resurse halieutice din punct de vedere comercial din Marea Baltică.

- Contextul general

Contextul propunerii este prezentat succint în Comunicarea Comisiei referitoare la consultarea privind posibilitățile de pescuit [COM(2011)298 final]. Pentru a simplifica și a clarifica deciziile anuale privind capturile totale admisibile și cotele, începând cu 2006 posibilitățile de pescuit în Marea Baltică sunt stabilite printr-un regulament separat.

Recomandările științifice privind stocurile din Marea Baltică în 2012 au fost oferite de Consiliul Internațional pentru Explorarea Apelor Maritime (ICES) în mai 2011 și de Comitetul științific, tehnic și economic pentru pescuit (CSTEP) în iunie 2011.

Propunerea conține două secțiuni importante pentru gestionarea pescuitului din Marea Baltică în 2012 cu ajutorul posibilităților de pescuit: o parte care stabilește TAC-urile și cotele, și alta care limitează efortul de pescuit prin reducerea activității de pescuit (numărul de zile pe mare).

- Dispoziții în vigoare în domeniul propunerii

Posibilitățile de pescuit și modalitatea de alocare a acestora către statele membre se reglementează anual. Cea mai recentă dispoziție în vigoare în domeniul propunerii este Regulamentul (UE) nr. 1124/2010 al Consiliului din 29 noiembrie 2010 de stabilire, pentru 2011, a posibilităților de pescuit pentru anumite resurse halieutice și grupe de resurse halieutice aplicabile în Marea Baltică

Regulamentul (CE) nr. 2187/2005 al Consiliului din 21 decembrie 2005 pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound, de modificare a Regulamentului (CE) nr. 1434/98 și de abrogare a Regulamentului (CE) nr. 88/98 este de asemenea pertinent pentru gestionarea pescuitului din Marea Baltică.

Regulamentul (CE) nr. 1098/2007 al Consiliului din 18 septembrie 2007 de stabilire a unui plan multianual pentru rezervele de cod din Marea Baltică și pentru unitățile piscicole de exploatare a rezervelor respective, de modificare a Regulamentului (CEE) nr. 2847/93 și de abrogare a Regulamentului (CE) nr. 779/97 cuprinde măsurile de monitorizare și control necesare refacerii rezervelor de cod în cauză. Regulamentul respectiv prevede, de asemenea, normele de stabilire a capturilor totale admisibile pentru rezervele de cod din zonele de vest și de est, precum și limitările efortului de pescuit aferente.

- Coerența cu alte politici și obiective ale Uniunii

Măsurile propuse sunt conforme cu obiectivele și normele politicii comune în domeniul pescuitului și cu politica de dezvoltare durabilă a Uniunii.

REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

- Obținerea și utilizarea expertizei

Principalele organizații consultate/principalii experți consultați

Organizațiile științifice consultate au fost Consiliul Internațional pentru Explorarea Apelor Maritime (ICES) și Comitetul științific, tehnic și economic pentru pescuit (CSTEP).

În fiecare an, Uniunea solicită ICES și CSTEP recomandări științifice privind situația resurselor halieutice importante. Avizele primite acoperă toate resursele halieutice din Marea Baltică pentru care sunt propuse TAC.

- Consultarea părților interesate

Consiliul consultativ regional pentru Marea Baltică (CCRMB) a fost consultat în cadrul întrunirii Grupului de lucru pentru resurse demersale, pelagice și de somon din iunie 2011 pe baza Comunicării Comisiei referitoare la consultarea privind posibilitățile de pescuit. Fundamentul științific al propunerii a fost furnizat de ICES și de CSTEP. În cadrul întrunirilor sus-menționate s-au prezentat regulile de stabilire a capturilor totale admisibile și a cotelor pentru 2012 în baza Comunicării. Opiniile preliminare exprimate în cadrul acestor întruniri cu privire la toate resursele halieutice vizate au fost analizate și luate în considerare în elaborarea propunerii, în măsura în care acest lucru a fost posibil fără a contrazice politicile existente în domeniu și fără a duce la deteriorarea situației resurselor vulnerabile.

CCRMB susține încercarea Comisiei de a stabili capturi totale admisibile care să corespundă într-o mai mare măsură recomandărilor științifice, precum și aplicarea planului multianual pentru rezervele de cod în vederea stabilirii capturilor totale admisibile. Pe lângă aceasta, Consiliul consultativ nu este de acord cu politica Comisiei de reducere a capturilor totale admisibile cu 25% pentru rezervele pentru care nu există date și pentru care oamenii de știință nu au putut oferi o evaluare analitică.

- Evaluarea impactului

Capturile totale admisibile de cod din zonele de est și de vest ale Mării Baltice au crescut în medie cu 14% conform planului multianual. Două dintre capturile totale admisibile pelagice ar crește, iar celelalte trei ar scădea. În cazul în care vor fi aplicate, măsurile propuse vor determina o scădere globală de aproximativ 16% a posibilităților de pescuit în ceea ce privește volumul capturilor realizate de navele UE în Marea Baltică, pentru toate speciile luate în considerare cu excepția stocurilor de somon.

Propunerea nu reflectă numai preocupările pe termen scurt, ci face parte dintr-o abordare pe termen lung, care preconizează reducerea treptată a pescuitului la niveluri sustenabile pe termen lung.

Prin urmare, abordarea urmărită în propunere va determina pe termen mediu și lung o reducere a efortului de pescuit, și cote stabile sau în creștere. Se estimează că efectele pe termen lung ale acestei abordări vor consta în reducerea impactului asupra mediului, drept consecință a diminuării efortului de pescuit, în reducerea capacității de pescuit exprimată prin scăderea numărului de nave și/sau a efortului mediu de pescuit per navă și în stabilizarea sau creșterea cantităților debarcate. Pe termen lung, sustenabilitatea activităților de pescuit va crește.

ELEMENTELE JURIDICE ALE PROPUNERII

- Rezumatul acțiunii propuse

Propunerea stabilește limitele capturilor și efortului aplicabile activităților de pescuit din UE, în scopul realizării obiectivului politicii comune în domeniul pescuitului de garantare a unor niveluri ale activităților de pescuit care să fie sustenabile din punct de vedere biologic, economic și social.

- Temei juridic

Articolul 43 alineatul (3) din Tratatul privind funcționarea Uniunii Europene.

- Principiul subsidiarității

Propunerea este de competența exclusivă a Uniunii, în conformitate cu articolul 3 alineatul (1) litera (d) din Tratatul privind funcționarea Uniunii Europene. În consecință, principiul subsidiarității nu se aplică.

- Principiul proporționalității

Propunerea respectă principiul proporționalității din următorul motiv.

Politica comună în domeniul pescuitului este o politică comună. În conformitate cu articolul 43 alineatul (3) din TFUE, Consiliului îi revine obligația de a adopta măsuri în ceea ce privește stabilirea și alocarea posibilităților de pescuit.

Regulamentul în cauză al Consiliului alocă posibilități de pescuit statelor membre. În conformitate cu articolul 20 alineatul (3) din Regulamentul 2371/2002, statele membre au libertatea de a aloca aceste posibilități, după cum consideră adecvat, între regiuni și operatori. Statele membre au, prin urmare, o marjă largă de manevră cu privire la deciziile referitoare la modelul socio-economic pe care îl aleg pentru exploatarea posibilităților de pescuit alocate.

Propunerea nu are noi implicații financiare pentru statele membre. Regulamentul în cauză este adoptat anual de Consiliu, iar mijloacele publice și private de punere în aplicare a acestuia există deja.

- Alegerea instrumentelor

Instrumente propuse: regulament.

Prezentul document este o propunere privind gestionarea activităților de pescuit în temeiul articolului 43 alineatul (3) din TFUE și în conformitate cu articolul 20 din Regulamentul (CE) nr. 2371/2002 al Consiliului.

IMPLICAȚII BUGETARE

Propunerea nu are implicații asupra bugetului UE.

INFORMAȚII SUPLIMENTARE

- Simplificare

Propunerea prevede în continuare simplificarea procedurilor administrative pentru autoritățile publice (ale Uniunii Europene sau naționale), deoarece conține dispoziții similare din regulamentul din 2011 privind posibilitățile de pescuit în Marea Baltică.

- Clauza de reexaminare/revizuire/caducitate

Întrucât propunerea se referă la un regulament anual pentru anul 2012, ea nu conține o clauză de revizuire.

- Explicarea detaliată a propunerii

Propunerea stabilește posibilitățile de pescuit ale statelor membre pentru anumite resurse halieutice sau grupe de resurse halieutice din Marea Baltică pentru 2012.

Valorile propuse reflectă recomandările științifice, consultările cu CCRMB și cadrul de stabilire a capturilor totale admisibile și a cotelor, prezentat în Comunicarea Comisiei referitoare la consultarea privind posibilitățile de pescuit. După caz, cantitățile teoretice de stocuri gestionate în comun cu Federația Rusă au fost deduse din capturile totale admisibile propuse.

Având în vedere intenția Comisiei de a asigura utilizarea durabilă a resurselor halieutice în conformitate cu politica Uniunii și cu angajamentele internaționale, menținând totodată posibilitățile de pescuit la niveluri stabile, variațiile anuale ale capturilor totale admisibile sunt limitate, pe cât posibil, ținând cont de situația unei anumite resurse halieutice.

Capturile totale admisibile și cotele alocate statelor membre sunt precizate în anexa I, iar în anexa II la regulament sunt specificate limitele efortului de pescuit.

În cazul rezervelor de cod, capturile totale admisibile și limitele efortului de pescuit propuse reflectă cerințele planului multianual pentru rezervele de cod din Marea Baltică și pentru zonele de exploatare a rezervelor respective. Elementul central al planului constă în reducerea treptată a mortalității prin pescuit până la atingerea unor niveluri sustenabile pe termen lung, de natură să asigure refacerea rezervelor, precum și randamente ridicate și stabile. Având în vedere că mortalitatea prin pescuit a stocurilor de cod a scăzut deja la nivelurile indicate în planul multianual, nu mai este nevoie să se reducă efortul de pescuit, adică numărul de zile pe mare, în timp ce captura totală admisibilă poate fi mărită.

În ceea ce privește cele două stocuri de hering (stocul vestic și cel din Marea Botnic/Golful Botnic), captura totală admisibilă corespunde mortalității prin pescuit la nivelul producției maxime durabile (MSY). În cazul celorlalte stocuri pelagice, TAC propusă corespunde unei reduceri a mortalității prin pescuit care se situează (la mijloc) între nivelul actual al mortalității prin pescuit și cel al MSY, cu excepția stocului central de hering. În cazul respectiv, mortalitatea prin pescuit de nivel mediu s-ar situa în afara nivelurilor de precauție, astfel că propunerea de TAC se situează la mijloc între cea care corespunde nivelului MSY al mortalității prin pescuit și cea care corespunde mortalității prin pescuit la nivel de precauție.

În ceea ce privește cambula de Baltica, pentru care există puține date, TAC a înregistrat o scădere de 25% comparativ cu 2011. Opinia CCRMB în legătură cu o diminuare și mai mare nu a putut fi luată în considerare, deoarece, conform abordării din cadrul Comunicării privind posibilitățile de pescuit, nu se poate justifica păstrarea nivelurilor actuale de capturi prin faptul că nu există date și trebuie aplicat principiul de prevenire.

Cu privire la stocurile de somon, având în vedere incertitudinile rezultate din recomandările științifice emise de ICES în mai, Consiliul consultativ regional pentru Marea Baltică a organizat o întâlnire cu Consiliul Internațional pentru Explorarea Apelor Maritime în august. În urma acestei întâlniri, ICES a reconfirmat recomandările emise anterior.

2011/0240 (NLE)

Propunere de

REGULAMENT AL CONSILIULUI

de stabilire, pentru 2012, a posibilităților de pescuit pentru anumite resurse halieutice și grupe de resurse halieutice aplicabile în Marea Baltică

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (3),

având în vedere propunerea Comisiei Europene,

întrucât:

1. În conformitate cu articolul 43 alineatul (3) din tratat, Consiliul trebuie să adopte, la propunerea Comisiei, măsuri de stabilire și de repartizare a posibilităților de pescuit.

2. Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[1] prevede ca măsurile de reglementare a accesului la ape și resurse și exercitarea sustenabilă a activităților de pescuit să se stabilească ținând seama de recomandările științifice disponibile și, în special, de raportul elaborat de Comitetul științific, tehnic și economic pentru pescuit (CSTEP).

3. Este de datoria Consiliului să adopte măsuri privind stabilirea și alocarea posibilităților de pescuit pe zonă de pescuit sau grup de zone de pescuit, inclusiv a anumitor condiții legate funcțional de acestea, atunci când este cazul. Posibilitățile de pescuit trebuie distribuite între statele membre într-un mod care să asigure fiecărui stat membru o anumită stabilitate în activitățile de pescuit pentru fiecare stoc sau zonă de pescuit și ținându-se cont în mod adecvat de obiectivele politicii comune în domeniul pescuitului, stabilite în Regulamentul (CE) nr.2371/2002.

4. TAC trebuie stabilite pe baza avizelor științifice disponibile, ținând seama de aspectele biologice și socio-economice și asigurând totodată un tratament echitabil al sectoarelor de pescuit, precum și pe baza opiniilor exprimate în cadrul consultărilor cu părțile interesate, în special la reuniunile la care au participat Comitetul consultativ pentru pescuit și acvacultură și consiliile consultative regionale în cauză.

5. Pentru rezervele care fac obiectul unor planuri multianuale specifice, posibilitățile de pescuit trebuie stabilite în conformitate cu regulile prevăzute în planurile respective. În consecință, trebuie stabilite limite de captură și limite ale efortului de pescuit pentru rezervele de cod din Marea Baltică, în conformitate cu normele prevăzute în Regulamentul (CE) nr. 1098/2007 al Consiliului din 18 septembrie 2007 de stabilire a unui plan multianual pentru rezervele de cod din Marea Baltică și pentru unitățile piscicole de exploatare a rezervelor respective[2].

6. Utilizarea posibilităților de pescuit prevăzute în prezentul regulament se face în condițiile prevăzute de Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului[3], în special de articolele 33 și 34 referitoare la înregistrarea capturilor și a efortului de pescuit, respectiv la transmiterea datelor privind epuizarea posibilităților de pescuit. Prin urmare, este necesar să se precizeze codurile care trebuie utilizate de statele membre atunci cânt transmit Comisiei date cu privire la debarcarea stocurilor care fac obiectul prezentului regulament.

7. În conformitate cu articolul 2 din Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[4], trebuie identificate stocurile care fac obiectul diferitelor măsuri menționate în respectivul regulament.

8. Pentru a asigura pescarilor din Uniune mijloace suficiente de existență, este important ca aceste activități de pescuit să fie deschise la 1 ianuarie 2012,

ADOPTĂ PREZENTUL REGULAMENT:

Capitolul I Domeniu de aplicare și definiții

Articolul 1 Obiect

Prezentul regulament stabilește, pentru 2012, posibilitățile de pescuit pentru anumite resurse halieutice și grupe de resurse halieutice din Marea Baltică.

Articolul 2 Domeniul de aplicare

Prezentul regulament se aplică navelor de pescuit ale UE care își desfășoară activitatea în Marea Baltică.

Articolul 3 Definiții

În sensul prezentului regulament, în plus față de definițiile stabilite la articolul 3 din Regulamentul (CE) nr. 2371/2002, se aplică următoarele definiții:

(a) Zonele Consiliului Internațional pentru Explorarea Apelor Maritime (ICES) sunt zonele geografice specificate în anexa I la Regulamentul (CE) nr. 2187/2005 al Consiliului din 21 decembrie 2005 pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound[5]

(b) „Marea Baltică” înseamnă subdiviziunile ICES 22-32;

(c) „navă UE” înseamnă o navă de pescuit care arborează pavilionul unui stat membru și care este înmatriculată în Uniune;

(d) „captură totală admisibilă” (TAC) înseamnă cantitatea de pește care poate fi pescuită anual dintr-o resursă halieutică;

(e) „cotă” înseamnă o proporție din TAC alocată Uniunii, unui stat membru sau unei țări terțe;

(f) „zi de absență din port” înseamnă orice perioadă neîntreruptă de 24 de ore sau o parte a acesteia în decursul căreia nava nu se află în port.

Capitolul IIPosibilități de pescuit

Articolul 4 TAC și alocări

Capturile totale admisibile, alocarea acestora către statele membre și, după caz, condițiile legate funcțional de acestea sunt stabilite în anexa I.

Articolul 5 Dispoziții speciale privind alocarea posibilităților de pescuit

9. Alocarea posibilităților de pescuit statelor membre conform prezentului regulament nu aduce atingere:

(a) schimburilor efectuate în temeiul articolului 20 alineatul (5) din Regulamentul (CE) nr. 2371/2002;

(b) realocărilor efectuate în temeiul articolului 37 din Regulamentul (CE) nr. 1224/2009;

(c)debarcărilor suplimentare autorizate în temeiul articolului 3 din Regulamentul (CE) nr. 847/96;

(d) cantităților reținute în conformitate cu articolul 4 din Regulamentul (CE) nr. 847/96;

(e) deducerilor efectuate în temeiul articolelor 37, 105, 106 și 107 din Regulamentul (CE) nr. 1224/2009.

10. Cu excepția cazurilor în care există dispoziții contrare în anexa I la prezentul regulament, articolul 3 din Regulamentul (CE) nr. 847/96 se aplică stocurilor care fac obiectul unor TAC de precauție, iar articolul 3 alineatele (2) și (3) și articolul 4 din respectivul regulament se aplică stocurilor care fac obiectul unor TAC analitice.

Articolul 6 Condiții pentru debarcarea capturilor și a capturilor secundare

11. Peștii din stocurile pentru care sunt fixate limite ale capturilor sunt reținuți la bord sau debarcați numai în cazul în care:

(a) capturile au fost efectuate de nave ale unui stat membru care are o cotă, iar această cotă nu este epuizată; sau

(b) capturile constau într-o fracțiune a unei cote a Uniunii care nu a fost alocată în cote statelor membre, iar această cotă a Uniunii nu a fost epuizată.

Articolul 7 Limite ale efortului de pescuit

12. Limitele efortului de pescuit sunt stabilite în anexa II.

13. Limitele menționate la alineatul (1) se aplică și subdiviziunilor ICES 27 și 28.2 în măsura în care Comisia nu a luat, în conformitate cu articolul 29 alineatul (2) din Regulamentul (CE) nr. 1098/2007, o decizie de excludere a respectivele subdiviziuni de la aplicarea restricțiilor prevăzute la articolul 8 alineatul (1) litera (b), articolul 8 alineatul (3), articolul 8 alineatul (4), articolul 8 alineatul (5) și la articolul 13 din același regulament.

14. Limitele menționate la alineatul (1) nu se aplică subdiviziunii ICES 28.1 în măsura în care Comisia nu a luat, în conformitate cu articolul 29 alineatul (4) din Regulamentul (CE) nr. 1098/2007, o decizie de aplicare în respectiva subdiviziune a restricțiilor prevăzute la articolul 8 alineatul (1) litera (b), articolul 8 alineatul (3), articolul 8 alineatul (4) și articolul 8 alineatul (5) din Regulamentul (CE) nr. 1098/2007.

Capitolul IIIDispoziții finale

Articolul 8 Transmiterea datelor

Atunci când, în conformitate cu articolele 33 și 34 din Regulamentul (CE) nr. 1224/2009, statele membre transmit Comisiei date privind cantită țile debarcate din stocurile capturate, acestea utilizează codurile stocurilor prevăzute în anexa I la prezentul regulament.

Articolul 9 Intrarea în vigoare

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Se aplică de la 1 ianuarie 2012.

Prezentul regulament este obligatoriu în toate elementele sale și se aplică direct în toate statele membre.

Adoptat la

Pentru Consiliu,

Președintele

ANEXA I CAPTURI TOTALE ADMISIBILE (TAC) APLICABILE NAVELOR UNIUNII ÎN ZONELE ÎN CARE EXISTĂ TAC, ÎN FUNCȚIE DE SPECII ȘI DE ZONĂ

În următoarele tabele sunt stabilite TAC și cotele de pescuit (în tone de greutate în viu, dacă nu se specifică altfel) pentru fiecare stoc, precum și, după caz, condițiile legate funcțional de acestea.

Trimiterile la zonele de pescuit sunt trimiteri la zonele ICES, dacă nu se specifică altfel.

În cadrul fiecărei zone, stocurile de pește sunt indicate în ordinea alfabetică a denumirilor în limba latină ale speciilor. În scopul aplicării prezentului regulament, următorul tabel de corespondență indică denumirile în limba latină și denumirile comune:

Denumire științifică | Codul Alpha-3 | Denumire comună |

Clupea harengus | HER | Hering |

Gadus morhua | COD | Cod |

Pleuronectes platessa | PLE | Cambulă de Baltica |

Salmo salar | SAL | Somon de Atlantic |

Sprattus sprattus | SPR | Șprot |

Specia: | Hering | Zonă: | Subdiviziunile 30-31 |

Clupea harengus | HER/3D30.; HER/3D31.; |

Finlanda | 86 905 | (1) | TAC analitică |

Suedia | 19 095 | (2) |

Uniune | 106 000 | (3) |

TAC | 106 000 | (3) |

__________ |

(1) Capturile în SD 31 sunt limitate la 1 640 (2) Capturile în SD 31 sunt limitate la 360 (3) Capturile în SD 31 sunt limitate la 2.000 |

Specia: | Hering | Zonă: | Subdiviziunile 22-24 |

Clupea harengus | HER/3B23.; HER/3C22.; HER/3D24. |

Danemarca | 2 930 | TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. |

Germania | 11 532 |

Finlanda | 1 |

Polonia | 2 719 |

Suedia | 3 718 |

Uniune | 20 900 |

TAC | 20 900 |

Specia: | Hering | Zonă: | Apele Uniunii din subdiviziunile 25-27, 28.2, 29 și 32 |

Clupea harengus | HER/3D25.; HER/3D26.; HER/3D27.; HER/3D28.; HER/3D29.; HER/3D32. |

Danemarca | 1 588 | TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. |

Germania | 421 |

Estonia | 8 109 |

Finlanda | 15 829 |

Letonia | 2 001 |

Lituania | 2 107 |

Polonia | 17 983 |

Suedia | 24 140 |

Uniune | 72 178 |

TAC | Nu se aplică |

Specia: | Hering | Zonă: | Subdiviziunea 28.1 |

Clupea harengus | HER/03D.RG |

Estonia | 13 336 | TAC analitică |

Letonia | 15 542 |

Uniune | 28 878 |

TAC | 28 878 |

Specie | Cod | Zonă: | Apele Uniunii din subdiviziunile 25-32 |

Gadus morhua | COD/3D25. COD/3D26. COD/3D27. COD/3D28. COD/3D29. COD/3D30.; COD/3D31.; COD/3D32. |

Danemarca | 15 587 | TAC analitică |

Germania | 6 200 |

Estonia | 1 519 |

Finlanda | 1 193 |

Letonia | 5 795 |

Lituania | 3 818 |

Polonia | 17 947 |

Suedia | 15 791 |

Uniune | 67 850 |

TAC | Nu se aplică |

Specia: | Cod | Zonă: | Subdiviziunile 22-24 |

Gadus morhua | COD/3B23.; COD/3C22.; COD/3D24. |

Danemarca | 9 298 | TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. |

Germania | 4 546 |

Estonia | 206 |

Finlanda | 183 |

Letonia | 769 |

Lituania | 499 |

Polonia | 2 487 |

Suedia | 3 312 |

Uniune | 21 300 |

TAC | 21 300 |

Specia: | Cambulă de Baltica | Zonă: | Apele Uniunii din subdiviziunile 22-32 |

Pleuronectes platessa | PLE/3B23.; PLE/3C22.; PLE/3D24.; PLE/3D25.; PLE/3D26.; PLE/3D27.; PLE/3D28.; PLE/3D29.; PLE/3D30.; PLE/3D31.; PLE/3D32. |

Danemarca | 1 634 | TAC de precauție Nu se aplică articolul 4 din Regulamentul (CE) nr. 847/96. |

Germania | 182 |

Polonia | 342 |

Suedia | 123 |

Uniune | 2 281 |

TAC | 2 281 |

Specia: | Somon de Atlantic | Zonă: | Apele Uniunii din subdiviziunile 22-31 |

Salmo salar | SAL/3B23.; SAL/3C22.; SAL/3D24.; SAL/3D25.; SAL/3D26.; SAL/3D27.; SAL/3D28.; SAL/3D29.; SAL/3D30.; SAL/3D31. |

Danemarca | 10 977 | (1) | TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. |

Germania | 1 221 | (1) |

Estonia | 1 116 | (1) |

Finlanda | 13 688 | (1) |

Letonia | 6 982 | (1) |

Lituania | 821 | (1) |

Polonia | 3 330 | (1) |

Suedia | 14 839 | (1) |

Uniune | 52 974 | (1) |

TAC | Nu se aplică |

__________ |

(1) Exprimat în număr de pești. |

Specia: | Somon de Atlantic | Zonă: | Apele UE din subdiviziunea 32 |

Salmo salar | SAL/3D32. |

Estonia | 1 116 | (1) | TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. |

Finlanda | 9 768 | (1) |

Uniune | 10 884 | (1) |

TAC | Nu se aplică |

__________ |

(1) Exprimat în număr de pești. |

Specia: | Șprot | Zonă: | Apele Uniunii din subdiviziunile 22-32 |

Sprattus sprattus | SPR/3B23.; SPR/3C22.; SPR/3D24.; SPR/3D25.; SPR/3D26.; SPR/3D27.; SPR/3D28.; SPR/3D29.; SPR/3D30.; SPR/3D31.; SPR/3D32. |

Danemarca | 21 022 | TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. |

Germania | 13 318 |

Estonia | 24 411 |

Finlanda | 11 004 |

Letonia | 29 483 |

Lituania | 10 665 |

Polonia | 62 568 |

Suedia | 40 639 |

Uniune | 213 110 |

TAC | Nu se aplică |

ANEXA II LIMITE ALE EFORTULUI DE PESCUIT

15. Pentru navele de pescuit care le arborează pavilionul, statele membre se asigură că în ceea ce privește activitatea pe care o desfășoară, respectiv pescuitul cu traul, cu plasa-pungă daneză sau cu unelte similare cu o dimensiune a ochiurilor de plasă egală cu sau mai mare de 90 mm sau cu setci, cu plase de încurcare sau cu setci cu sirec cu o dimensiune a ochiurilor de plasă egală cu sau mai mare de 90 mm sau cu paragate de fund, cu paragate cu excepția celor flotante, cu undițe de mână și echipament de pescuit la dandinetă este permis pentru un număr maxim de:

(a) 163 de zile de absență din port în subdiviziunile 22-24, cu excepția perioadei cuprinse între 1 și 30 aprilie, pentru care se aplică articolul 8 alineatul (1) litera (a) din Regulamentul (CE) nr. 1098/2007; și

(b) 160 de zile de absență din port în subdiviziunile 25-28, cu excepția perioadei cuprinse între 1 iulie și 31 august, pentru care se aplică articolul 8 alineatul (1) litera (b) din Regulamentul (CE) nr. 1098/2007.

16. Numărul maxim de zile de absență din port pe an în care o navă poate fi prezentă în cele două zone definite la punctul 1 literele (a) și (b) pescuind cu echipamentele prevăzute la punctul 1 nu poate să depășească numărul maxim de zile alocate pentru una dintre cele două zone.

[1] JO L 358, 31.12.2002, p. 59.

[2] JO L 248, 22.9.2007, p. 1.

[3] JO L 343, 22.12.2009, p. 1.

[4] JO L 115, 09.05.1996, p. 3.

[5] JO L 349, 31.12.2005, p. 1.